Piasa San Piero Piasa San Piero xe ła piasa rente a ła Bazełega de San Piero. Posta fora del sentro stòrego de Roma, sta piasa ła fa parte de ła Sità del Vatega e ła xe dełimità dal confin co el stato tałian; traverso el rione Borgo che el se trova a est, i prinsipałi varchi i xe da via de Porta Angelica o da via de ła Conciłiasion. El Papa el costuma tegner i discorsi co i fedełi che ło scolta da sta mèdema piasa. Ła xe un notevoe exenpio de architetura ed urbanìstega baroca, ła xe dedicà al homònemo santo e xe meta de pełegrinajo ogni dì de mejari de fedełi che i riva da ogni parte del mondo. Ła piasa pol èsar divixa in do parti: ła prima a forma de trapesio roverso co el lado major che el coresponde co ła fasada de ła baxełega, invesse ła seconda che ła xe pi granda e de forma ovałe co l'obełisco Vatican al sentro. I do grandi spasi i xe unifegai da n'inponente serie de cołone co architrave. Neła situasion atual, rente a ła vera e propia piasa catemo no spasio che el serve come vestìboło dove che el parte un ase, ła novesentesca Via de ła Conciłiasion.